ফুল
১। অধিনায়ক কোহলির ফুল নিজের ব্যাটিং। অপ্রতিরোধ্য ফর্মে রয়েছেন। গত এক বছরে ওয়ান ডে’তে ৯ ম্যাচে কোহলির রান ৬৪৮। সর্বোচ্চ ১৫৪ নট আউট। সেঞ্চুরি রয়েছে তিনটি। গড় ৯২.৫৭। নেতৃত্বের দায়িত্ব যে তাঁকে আরও চনমনে করে দেয়, টেস্টেই দেখা গিয়েছে।
কাঁটা
১। ধোনিকে কোথায় ব্যাট করাবেন অধিনায়ক কোহলি? ধোনি নিজে ইঙ্গিত দিয়েছিলেন, ওপরের দিকে ব্যাট করতে চান। আর নামতে চান না ‘ফিনিশার’এর ভূমিকায়। পুণের ম্যাচের আগে কোহলির কথাতেও সেই সুর। চার নম্বরে ধোনিকে ব্যাট করাতে পারেন তিনি। কিন্তু প্রশ্ন, সেটাই কি ধোনির উপযুক্ত ব্যাটিং অর্ডার? ফিটনেস ধরে রাখলেও খুচরো রান নেওয়ার দক্ষতা কমেছে ধোনির। আগের মতো আর কব্জির ব্যবহারে ফিল্ডারদের মধ্যে ফাঁক খুঁজে পাচ্ছেন না। তাঁর অস্ত্র বলতে সেই ‘বিগ হিট’। ব্যাটসম্যান ধোনির জন্য তাই বড় পরীক্ষা। তবে ধোনি-কোহলির সুসম্পর্ক ভরসা। দুই তারকার পরস্পরের প্রতি শ্রদ্ধায় ঘাটতি নেই।    
২। শিখর ধাওয়ান, অজিঙ্ক রাহানে ও কে এল রাহুল। তিনজন ওপেনার আছেন দলে। কোন দু’জনকে খেলাবেন? সাম্প্রতিক ফর্মের বিচারে কে এল রাহুল প্রথম পছন্দ হওয়া উচিত। তার মানে ধাওয়ান না রাহানে, সেই প্রশ্নের সমাধান পেতে হবে কোহলিকে। টেস্টে সহ-অধিনায়ক হয়েছেন রাহানে। আবার একদিনের দলে ধোনির নেতৃত্বে অনিয়মিত হয়ে পড়েছিলেন। পূর্বসূরির উল্টো পথে হেঁটে কোহলি কি রাহানেকে খেলাবেন? নাকি ধাওয়ান আর রাহুলের জুটিকে বেছে নেবেন?
৩। দলের সেরা স্পিনার আর. অশ্বিনকে নিয়ে কী নীতি নেবেন নতুন অধিনায়ক, সেটা নিয়েও প্রবল আগ্রহ রয়েছে। এটা আর একটা কাঁটা কারণ, ধোনির অধিনায়কত্বের শেষদিকে ব্রাত্য হয়ে পড়ছিলেন অশ্বিন। দলে রাখলেও কোনও ম্যাচেই তাঁকে পুরো ওভার বল করাচ্ছিলেন না ধোনি। যা নিয়ে প্রসন্ন ছিলেন না অশ্বিনও। টেস্ট ম্যাচে আবার কোহলির প্রধান অস্ত্র হয়ে উঠেছেন অশ্বিন। এক নম্বর স্পিনারকে নিয়ে তাই ধোনির উল্টো পথে হাঁটার ঝক্কি নিতে হতে পারে বিরাটকে।
৪। অইন মর্গ্যানের ইংল্যান্ড একদিনের ক্রিকেটে দারুণ উন্নতি করা দল। কিন্তু এই দলেরও প্রধান দুর্বলতা স্পিনের বিরুদ্ধে। স্পিন বিভাগ বাছতে গিয়েও জটিল পরিস্থিতির মুখে পড়ছেন কোহলি। টেস্ট সিরিজে অশ্বিন ও রবীন্দ্র জাডেজা দারুণ সফল। আবার অমিত মিশ্র শেষ একদিনের ম্যাচে নিউজিল্যান্ডের বিরুদ্ধে ১৮ রানে পাঁচ উইকেট নিয়েছিলেন। তাঁকে কী করে বসাবেন নতুন অধিনায়ক?
৫। অধিনায়ক কোহলির সবচেয়ে বড় কাঁটা হয়ে দেখা দিতে পারেন যুবরাজ সিংহ। বলা হচ্ছে, ঘরোয়া ক্রিকেটে দারুণ খেলে দলে ফেরত এসেছেন যুবরাজ। কিন্তু তাঁকে খেলানো মানে অস্ট্রেলিয়ায় সেঞ্চুরি করে আসা মণীশ পাণ্ডে, নতুন তারকা হার্দিক পাণ্ড্য বা অলরাউন্ডার জাডেজার কাউকে বসাতে হবে। কেদার যাদবও নিউজিল্যান্ডের বিরুদ্ধে অলরাউন্ডার হিসাবে সফল হয়েছিলেন। প্রশ্ন হচ্ছে, যুবরাজ কি অলরাউন্ডার হিসাবে দলে আসার যোগ্য? নাকি শুধু ব্যাটসম্যান হিসাবে খেলানো হবে তাঁকে। কোহলির কথায় ইঙ্গিত, ‘ফিনিশার’ হিসাবে ভাবা হতে পারে এবার যুবিকে। ভাল সিদ্ধান্ত কি না, পুণে থেকেই বোঝা যাবে।